Սինտիա Մոսլի

Սինտիա Բլանշ Մոսլի (, ի ծնե Կյորզոն, , ), բրիտանացի քաղաքական գործիչ, Բրիտանական ֆաշիստական միության հիմնադիր Օսվալդ Մոսլիի առաջին կինը։

Կենսագրություն

Վաղ տարիներ 
Սինտիա Բլանշ Կյորզոնը ծնվել է 1898 թվականի օգոստոսի 23-ին Դերբիշիր կոմսության Կեդլսթոն հոլ տեղանքում գտնվող Կյորզոնների առանձնատանը։ Եղել է հրապարակախոս և պետական գործիչ, մարկիզ Ջորջ Կյորզոնի (1859–1925) և նրա կնոջ՝ Ալեքսանդրա Կյորզոնի (1870–1906, ի ծնե Լեյտեր) երկրորդ դուստրը։ Նա ունեցել է երկու քույրեր՝ Իռեն Կյորզենը (1896–1966) և Ալեքսանդրա Կյորզենը (1904–1995)։

Ամուսնություն 
Առաջին անգամ Կյորզոնի և քաղաքական գործիչ, բարոն Օսվալդ Մոսլիի հարաբերությունների մասին խոսակցությունները շրջանառվել են 1920 թվականի սկզբին։ Նրանց ամուսնությանը ի սկզբանե դեմ է եղել Ջորջ Կյորզոնը, որը կարծում էր, որ Մոսլին Սինտիայի հետ ամուսնացել է հեռահար նպատակներից ելնելով։ Այդուհանդերձ, 1920 թվականի մայիսի 11-ին Սինտիա Կյորզոնը ամուսնացել է Մոսլիի հետ։ Նրանց հարսանիքին մասնակցել են այնպիսի հյուրեր, ինչպիսիք են Գեորգ V-ը, Բելգիայի թագավոր Լեոպոլդ III-ը և Աստրիդ Շվեդացին։

Ամուսնության արդյունքում ծնվել են երեք երեխաներ՝ Վիվիեն Էլիզաբեթը (1921 թվականի փետրվարի 25- 2002 թվականի օգոստոսի 26), Նիկոլաս Մոսլին (ծնված 1923 թվականի հունիսի 25-ին) և Մայքլ Մոսլին (ծնված 1932 թվականի ապրիլի 25-ին)։ Նիկոլասը հետագայում դարձել է գրող։ Նա հրապարակել է մի քանի վեպեր, ինչպես նաև կենսագրական գիրք՝ իր ծնողների վերաբերյալ։

Ի տարբերություն պետական գործիչների կանանց մեծամասնությունից, լեդի Մոսլին անձամբ զբաղվել է քաղաքականությամբ։ 1924 թվականին նա անդամակցել է Մեծ Բրիտանիայի լեյբորիստական կուսակցությանը։ 1929 թվականին ընտրվել է Համայնքների պալատի անդամ։ 1931 թվականին Մոսլին հիմնադրել է Նոր կուսակցությունը, որին միացել է կինը՝ կորցնելով իր մանդատը խորհրդարանում։ 1931 թվականին Մեծ Բրիտանիայում կայացած խորհրդարանական ընտրությունների ժամանակ, Նոր կուսակցությունը չի հավաքել բավարար թվաքանակով ձայներ և չի ստացել որևէ մանդատ։ 1932 թվականին Մոսլին հիմնել է Բրիտանական ֆաշիստական միությունը։

Սինտի Մոսլին մահացել է 1933 թվականի մայիսի 16-ին Լոնդոնում, որովայնամզի բորբոքումից։ Այդ ժամանակ արդեն նրա ամուսինը սեռական կապի մեջ էր գտնվում Դիանա Միթֆորդի հետ։ Սինտիայի մահվանից հետո երեք տարի նա հրաժարվել է ամուսնանալ Միթֆորդի հետ, սակայն 1936 թվականին նրանք ամուսնացել են։

Զանգվածային մշակույթում 
«Մոսլի» հեռուստասերիալում Սինտիա Կյորզոնի դերը մարմնավորել է Ջեմմա Ռեդգրեյվը։

Ծանոթագրություններ

Գրականություն 
 
 

Մեծ Բրիտանիայի քաղաքական գործիչներ
Բրիտանացի ֆաշիստներ
20-րդ դարի կին քաղաքական գործիչներ
Մեծ Բրիտանիայի կին քաղաքական գործիչներ
Բրիտանացի ազնվականներ